
Text rozhodnutia
Súd: Krajský súd Prešov Spisová značka: 1Sd/29/2016 Identifikačné číslo súdneho spisu: 8016200329 Dátum vydania rozhodnutia: 28. 06. 2016 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2016:8016200329.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou v právnej veci navrhovateľky C. X., bytom v R. V., S. mieru XXX proti odporkyni Sociálnej poisťovni, ústredie, ul. 29. augusta č. 8, Bratislava, o zvýšenie invalidného dôchodku takto r o z h o d o l : Súd z r u š u j e rozhodnutie odporkyne zo dňa 25. mája 2016 č. 655 412 6073 0 podľa § 250j ods. 2 písm. c), d) O.s.p. v spojení s ustanovením § 250l ods. 2 a 250q ods. 2 O.s.p. a vec v r a c i a odporkyni na ďalšie konanie. Náhradu trov konania účastníkom n e p r i z n á v a . o d ô v o d n e n i e : Odporkyňa rozhodnutím zo dňa zo dňa 4. februára 2016 č. 655 412 6073 0 podľa § 73 a § 112 ods. 4 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o zvýšenie invalidného dôchodku. Výrok rozhodnutia odôvodnila tým, že trvanie invalidity bolo u navrhovateľky posúdené na základe jej žiadosti o zvýšenie invalidného dôchodku posudkovým lekárom sociálneho poistenia pobočky Sociálnej poisťovne Poprad, bolo opätovne preskúmané s tým záverom, že navrhovateľka je naďalej invalidná podľa § 71 ods. 1 zákona č. 461/2003 Z.z., pretože pokles schopnosti vykonávať zárobkovú činnosť u nej podľa posudkového záveru posudkového lekára sociálneho poistenia pobočky Sociálnej poisťovne je 55 %. Poukázala na posudkový záver posudkového lekára Sociálnej poisťovne, pobočky Poprad, ktorý je súčasťou tohto rozhodnutia a sú v ňom uvedené všetky rozhodujúce skutočnosti, ktoré boli podkladom pre vyhotovenie posudkového záveru o tom, že navrhovateľka je invalidná podľa § 71 ods. 1 zákona č. 461/2003 Z.z. s rovnakou mierou poklesu schopnosti vykonávať zárobkovú činnosť ako pri predchádzajúcom posúdení jej zdravotného stavu. Proti tomuto rozhodnutiu podala navrhovateľka odvolanie, ktoré odôvodnila tým, že s rozhodnutím nesúhlasí a priložila lekársku správu z psychiatrického vyšetrenia zo dňa 18.02.2015. Po podaní opravného prostriedku bol posúdený zdravotný stav navrhovateľky posudkovou lekárkou Sociálnej poisťovne, ústredie, vysunuté pracovisko v Poprade dňa 26. apríla 2016 so záverom, že navrhovateľka je naďalej invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 4 0% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách: je 60 %. Na základe tohto posudku vydala odporkyňa rozhodnutie zo dňa 25. mája 2016 č. 655 412 6073 0-II, ktorým podľa § 112 ods. 4 zákona č. 461/2003 Z.z. o sociálnom poistení v znení neskorších predpisov zrušila rozhodnutie Sociálnej poisťovne, ústredie č. 655 412 6073 0 zo dňa 4. februára 2016 o zamietnutí žiadosti o zvýšenie invalidného dôchodku a čiastočnom vyhovení opravného prostriedku navrhovateľky. Následne vydala nové rozhodnutie zo dňa 25. mája 2016 č. 655 412 6073 0, ktorým podľa 73, § 112 ods. 4 a § 82 zákona č. 461/2003 Z.z. o sociálnom poistení v znení neskorších predpisov zvýšila navrhovateľke sumu invalidného dôchodku od 18. februára 2016 na 201,30 EUR mesačne. Výrok rozhodnutia odôvodnila tým, že pokles schopnosti vykonávať zárobkovú činnosť u navrhovateľky od 18. februára 2016 je 60 %. Sumu invalidného dôchodku zvýšila z dôvodu zmeny jej zdravotného stavu a následne zvýšenia miery poklesu schopnosti vykonávať zárobkovú činnosť oproti pôvodnej miere poklesu schopnosti vykonávať zárobkovú činnosť, ktorá bola 55 %. Poukázala na posudkový záver posudkového lekára sociálneho poistenia Sociálnej poisťovne, pobočka Poprad a výsledok jeho posúdenia je uvedený v lekárskej správe - odbornom posudku o invalidite z 22. marca 2016. Ďalej popísala spôsob výpočtu výšky zvýšeného invalidného dôchodku. Na pojednávaní uviedla, že nesúhlasí s rozhodnutím odporkyne zo dňa 25.05.2016 a trvá na tom, že je plne invalidnou. Predložila súdu nové lekárske nálezy od ošetrujúcich lekárov, ako aj výstup z psychiatrickej kontroly zo dňa 18.05.2016. Žiadala o znovuposúdenie jej invalidity podľa nových lekárskych nálezov. Odporkyňa navrhla preskúmavané rozhodnutie ako vecne správne potvrdiť. V písomnom vyjadrení k opravnému prostriedku poukázala na posudok posudkového lekára sociálneho poistenia Sociálnej poisťovne, pobočky Poprad zo dňa 22. marca 2016, podľa ktorého je navrhovateľka od 18. februára 2016 invalidná s mierou poklesu schopnosti vykonávať zárobkovú činnosť 60 % v porovnaní so zdravou fyzickou osobou. Vzhľadom na to, že rozhodnutie zo dňa 04.02.2016 č. 655 412 6073 0 bolo zrušené jej rozhodnutím zo dňa 25.05.2016 č. 655 412 6073 0-II navrhla potvrdiť jej rozhodnutia zo dňa 25. mája 2016 č. 655 412 6073 0. Krajský súd podľa § 250l a nasl. ust. O.s.p. preskúmal napadnuté rozhodnutie odporkyne, vypočul navrhovateľku, oboznámil sa s posudkovým a dávkovým spisom odporkyne a zistil tento skutkový stav: Navrhovateľka žiadosťou zo dňa 31. júla 2015 požiadala o zvýšenie sumy invalidného dôchodku. Jej zdravotný stav bol posudzovaný posudkovým lekárom Sociálnej poisťovne, pobočka Poprad dňa 26. januára 2016 so záverom, že navrhovateľka je naďalej invalidná podľa ustanovenia § 71 ods. 1 zákona č. 461/2003 Z. z. mierou poklesu schopnosti vykonávať zárobkovú činnosť 55 % v porovnaní so zdravou fyzickou osobou. Na základe tohto posudku bolo vydané aj rozhodnutie odporkyne zo dňa 04.02.2016 č. 655 412 6073 0, ktorým bola zamietnutá žiadosť navrhovateľky o invalidný dôchodok podľa § 73 a § 112 ods. 4 Zákona o sociálnom poistení. Po podaní opravného prostriedku navrhovateľkou bol opätovne posúdený zdravotný stav navrhovateľky posudkovým lekárom sociálneho poistenia Sociálnej poisťovne, pobočky Poprad dňa 22. marca 2016, ktorý konštatoval, že miera poklesu schopnosti vykonávať zárobkovú činnosť u navrhovateľky je 60 % v porovnaní so zdravou fyzickou osobou od 18. februára 2016. Následne vydal rozhodnutie zo dňa 25.05.2016 č. 655 412 6073 0-II, ktorým čiastočne vyhovel opravnému prostriedku navrhovateľky o zvýšení invalidného dôchodku podľa § 112 zákona č. 461/2003 Z.z a zrušil rozhodnutie odporkyne zo dňa 4. februára 2016 č. 655 412 6073 0. Na základe odborného posudku o invalidite zo dňa 22. marca 2016 vydal rozhodnutie zo dňa 25. mája 2016 č. 655 412 6073 0, ktorým zvýšil sumu invalidného dôchodku navrhovateľky od 18. februára 2016 na 201,30 EUR mesačne. Pred vydaním tohto rozhodnutia posudzovala zdravotný stav navrhovateľky a jej invaliditu aj posudková lekárka Sociálnej poisťovne, ústredie, vysunuté pracovisko v Poprade dňa 26. apríla 2016, ktorá potvrdila posudkový záver posudkového lekára pobočky zo dňa 22. marca 2016. Na pojednávaní vo veci navrhovateľka uviedla, že nesúhlasí s rozhodnutím odporkyne a žiadala o znovuposúdenie jej invalidity na základe lekárskych nálezov, ktoré predložila vo veci a výstupu z psychiatrickej kontroly. Podmienky nároku na invalidný dôchodok upravuje v § 70 Zákona o sociálnom poistení č. 461/2003 Z.z., podľa ktorého poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok, alebo mu nebol priznaný predčasný starobný dôchodok. Pokles schopnosti vykonávať zárobkovú činnosť a miera poklesu schopnosti vykonávať zárobkovú činnosť upravuje ust. § 71 v ods. 1-10. Podľa § 71 ods. 1 poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1 písm. b), ods. 3 písm. a), ods. 5 zákona č. 461/2003 Z.z. o sociálnom poistení v znení neskorších predpisov lekársku posudkovú činnosť dôchodkového poistenia vykoná posudkový lekár sociálnej poisťovne príslušnej pobočky a posudkový lekár sociálnej poisťovne ústredie (ďalej len ,,posudkový lekár“). Podľa § 112 ods. 4 Zákona o sociálnom poistení výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Preskúmaním veci súd dospel k záveru, že možno predpokladať, že vo veci nebol dostatočne zistené skutočný stav veci, keďže navrhovateľka na pojednávaní predložila nové lekárske nálezy, ktoré je potrebné posúdiť posudkovým lekárom. Vzhľadom na uvedené súd rozhodnutie odporkyne podľa § 250j ods. 2 písm. c), d) O.s.p. v spojení s ustanovením § 250l ods. 2 a § 250q ods. 2 O.s.p. zrušil a vec vrátil odporkyni na ďalšie konanie. V ďalšom konaní bude povinnosťou odporkyne opätovne posúdiť invaliditu navrhovateľky, po posúdení lekárskych nálezov vo veci opätovne rozhodnúť a rozhodnutie riadne odôvodniť. O trovách konania krajský súd rozhodol podľa § 250k ods. 1 O.s.p. v spojení s ustanovením § 250l ods. 2 O.s.p. a žiadnemu z účastníkov nepriznal náhradu trov konania, pretože navrhovateľka, ktorá mala v konaní úspech si neuplatnila nárok na náhradu trov konania a odporkyňa zo zákona nemá nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doru- čenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200329.1 (dáta aktuálne k 11. 11. 2026). Záväzné je znenie zverejnené súdom.




